CELEX: 62014TN0067
Language: mt
Date: 2014-02-01 00:00:00
Title: Kawża T-67/14: Rikors ippreżentat fl- 1 ta’ Frar 2014 – Viraj Profiles vs Il-Kunsill

14.4.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 112/48
            
         Rikors ippreżentat fl-1 ta’ Frar 2014 – Viraj Profiles vs Il-Kunsill
   (Kawża T-67/14)
   2014/C 112/61
   Lingwa tal-kawża: l-Ingliż
   
      Partijiet
   
   
      Rikorrenti: Viraj Profiles Ltd (Maharashtra, l-Indja) (rappreżentanti: V. Akritidis u Y. Melin, avukati)
   
      Konvenuta: Il-Kunsill tal-Unjoni Ewropea
   
      Talbiet tar-rikorrenti
   
   
               —
            
            
               l-annullament tar-Regolament ta’ Implimentazzjoni tal-Kunsill (UE) Nru 1106/2013 (ĠU L 298, p. 1) tal-5 ta’ Novembru 2013, li jimponi dazju anti-dumping definittiv u li jiġbor b’mod definittiv id-dazju provviżorju impost fuq l-importazzjonijiet ta’ ċerti wajers tal-azzar inossidabbli li joriġinaw mill-Indja, sa fejn jikkonċerna lil Viraj Profiles Limited;
            
         
               —
            
            
               tikkundanna lill-Kunsill, u lil kull intervenjenti awtorizzat li jsostni l-pożizzjoni tal-Kunsill fil-kawża, għall-ispejjeż tal-kawża.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka tliet motivi.
   
               1.
            
            
               L-ewwel motiv huwa bbażat fuq il-fatt li l-kalkolu tal-ispiża ta’ produzzjoni fir-Regolament ikkontestat ġie aġġustat b’mod li huwa manifestament żbaljat, bi ksur tal-Artikolu 2(1), (3), (4), (5), (6), (11) u (12) tar-Regolament Bażiku. L-istituzzjonijiet tal-UE applikaw aġġustament ’il fuq taħt metodu li meta segwit iwassal għal aġġustament iktar baxx minn dak żvelat mill-Kummissjoni. L-aġġustament jinkludi wkoll elementi li ma għandhomx jiġu inklużi fl-ispiża ta’ produzzjoni tar-rikorrenti. Il-marġni ta’ dumping ikkalkolat fuq il-bażi ta’ dan il-metodu żbaljat jikser l-Artikolu 2(11) u (12) tar-Regolament Bażiku.
            
         
               2.
            
            
               It-tieni motiv jallega li l-konstatazzjoni li d-dannu subit mill-industrija tal-Unjoni huwa kkawżat mill-importazzjonijiet Indjani hija manifestament żbaljata, inkwantu ma tikkunsidrax l-impatt tal-importazzjonijiet Ċiniżi, li kienu l-ikbar sors ta’ dannu fil-perijodu kkunsidrat u kisret ir-rabta kawżali bejn l-importazzjonijiet Indjani u d-dannu, u l-istituzzjonijiet tal-UE ma wettqux analiżi bbażata fuq in-nuqqas ta’ attribuzzjoni, bi ksur tal-Artikolu 3(6) u (7) tar-Regolament Bażiku.
            
         
               3.
            
            
               It-tielet motiv jallega li l-Kummissjoni naqset milli teżamina l-preċiżjoni u l-adegwatezza tal-prova kawżali prodotta fl-ilment li jiġġustifika l-bidu tal-investigazzjoni u dan bi ksur tal-Artikoli 5(2), (3), (7) u 9(5) tar-Regolament Bażiku.